
Botritizálódási folyamatok vizsgálata az Egri borvidéken

A Botrytis cinerea a szőlőtermesztést és a borászatot figyelembe véve rendszerint két gondolatkört érint. Egyrészt, mint a szőlő termésbiztonságát leginkább veszélyeztető három járványos betegség egyike (szürkerothadás), másrészt mint a nemes, édes és aszú borok létrejöttében nélkülözhetetlen tényező, ami a Földön rendkívül kevés helyen tud létrejönni a szőlőtermesztésre alkalmas környezetekben.
2011-ben szomolyai szőlőterületekről, a kifejezetten aszús tüneteket mutató szőlőbogyó minták feldolgozása során, 176 egyspórás B. cinerea izolátumot állítottam elő, két szőlőfajtáról, Olaszrizlingről és Turánról származó mintákból. Az izolátumokat jellegzetes telep- és mikroszkópos morfológiájuk alapján azonosítottam. A molekuláris vizsgálatokhoz a minta gyűjtési helye és időpontja figyelembevételével 96 izolátumot választottam ki.
A legjellemzőbb morfológiai tulajdonság a B. cinerea esetében az izolátumok szklerócium képzési képessége, ezt megvizsgálva nagy variabilitást tapasztaltam az izolátumok között. Az izolátumok többsége képezett szkleróciumot, jelentős eltérések a különböző szőlőfajtákról származó izolátumok között nem voltak, ugyanakkor a különböző mintagyűjtési időpontokat összehasonlítva, az idő előrehaladtával nőtt a szkleróciumot képző izolátumok aránya.
Az izolátumok DNS szintű vizsgálata során a vártnál jóval alacsonyabb genetikai variabilitást tapasztaltam. Az MSB1 miniszatellit esetében négy allélt azonosítottam. Korábbi izolálások során, ugyanezekről a területekről származó izolátumok esetében több allél előfordulását mutatták ki. Sikerült azonosítanom azonban egy olyan variánst is, amely MSB1 miniszatellit tekintetében teljes mértékben megegyezett egy, a Tokaji borvidékről származó korábban leírt izolátummal.
A β-tubulin gén vizsgálata során szintén alacsony variabilitást tapasztaltam, míg a megelőző vizsgálatok több mutációt írtak le. A jelenleg vizsgált szekvenciák, az izolátumok ötödében előforduló pontmutáción kívül, genetikailag homogénnek tekinthetőek. Mivel azonban kódoló génben található mutációról van szó, további vizsgálatok szükségesek.
A genetikai differenciáció vizsgálata nem mutatott különbséget a különböző szőlőfajtákról származó izolátumok között, viszont a mintagyűjtési időpontok között különbségek tapasztalhatóak. A szeptemberi és novemberi mintagyűjtési időpontok izolátumai között, különböző differenciáltsági szinteket tapasztaltam, ami arra utalhat, hogy nem állandóak a fertőzést, illetve később az aszúsodást előidéző populációk.



